இதோ தேரடி. மதிலழகு மிக்க மன்னை ராஜகோபாலஸ்வாமி திருக்கோயில். சொர்க்கவாசல். ருக்மணி சத்யபாமா சமேத ஸ்ரீவித்யா ராஜகோபாலனை யானைப் பிளிறலோடு சொர்க்கவாசல் மண்டபத்தில் தரிசித்துவிட்டு வெளியே வரும் போது.. அதோ.. அந்த புன்னை மரத்தடி தாண்டி... ஆஞ்சநேயர் மாமா நின்றுகொண்டிருப்பார். உதட்டைச் சுற்றி சிகப்புக்கலர் சாயம். கதாயுதம். அரையில் ஜிகினா பதித்தத் துண்டு. ”ரெண்ட்ரூவா தாளா இருக்குபார்... அதைக் குடு..” என்று பாட்டி கை காண்பிப்பாள். குனிந்து பவ்யமாகக் கொடுத்தவுடன் கதாயுதத்தால் செல்லமாகத் தலையில் தட்டி ஆசீர்வாதம் செய்வார். ரொம்பநாள் அந்த கதையை எடுத்துச் சுழற்ற ஆசைப்பட்டிருக்கிறேன். சொர்க்கவாசல்கள் கடந்துபோயின. ஒரு சொர்க்கவாசலில் ஆஞ்சுத்தாத்தாவை காணவில்லை. எங்கே போனார் என்றுதெரியவில்லை. ஆனால் இன்று பத்துவீடு தள்ளி இந்த ராமர்கள் செல்லும்போது அவர்கள் பின்னாலேயே அதே ஆஞ்சுத் தாத்தா போவது போலிருந்தது.